
[bookmark: TextBodyBegin]Tá Parlaimint na hEorpa,
–	ag féachaint don iarraidh ar tharscaoileadh dhíolúine Klára Dobrev, a thíolaic Cúirt Dúiche Bhúdaipeist II agus III an 29 Lúnasa 2024 i dtaca le himeachtaí coiriúla a tionscnaíodh ina coinne trí thairiscint phríobháideach , agus a fógraíodh sa Pharlaimint an 16 Meán Fómhair 2024,
–	tar éis di éisteacht a thabhairt do Klára Dobrev an 29 Eanáir 2025 i gcomhréir le Riail 9(6) dá Rialacha Nós Imeachta,
–	ag féachaint d’Airteagail 8 agus 9 de Phrótacal Uimh. 7 ar Phribhléidí agus Díolúintí an Aontais Eorpaigh agus d’Airteagal 6(2) d’Ionstraim an 20 Meán Fómhair 1976 maidir le toghadh Feisirí de Pharlaimint na hEorpa trí vótáil chomhchoiteann dhíreach,
–	ag féachaint d’Airteagal 4(2) de Dhlí Bunúsach na hUngáire, 
–	ag féachaint do na breithiúnais a thug Cúirt Bhreithiúnais an Aontais Eorpaigh an 21 Deireadh Fómhair 2008, an 19 Márta 2010, an 6 Meán Fómhair 2011, an 17 Eanáir 2013, 19 Nollaig 2019 agus an 5 Iúil 2023[footnoteRef:1], [1:  	Breithiúnas ón gCúirt Bhreithiúnais an 21 Deireadh Fómhair 2008, Marra v De Gregorio agus Clemente, C-200/07 agus C-201/07, ECLI:EU:C:2008:579; breithiúnas ón gCúirt Ghinearálta an 19 Márta 2010, Gollnisch v an Pharlaimint, T-42/06, ECLI:EU:T:2010:102; breithiúnas ón gCúirt Bhreithiúnais an 6 Meán Fómhair 2011, Patriciello, C-163/10, ECLI: EU:C:2011:543; breithiúnas ón gCúirt Ghinearálta an 17 Eanáir 2013, Gollnisch v an Pharlaimint, T-346/11 agus T-347/11, ECLI:EU:T:2013:23; breithiúnas ón gCúirt Bhreithiúnais an 19 Nollaig 2019, Junqueras Vies, C-502/19, ECLI:EU:C:2019:1115. breithiúnas ón gCúirt Ghinearálta an 5 Iúil 2023, Puigdemont i Casamajó agus Páirtithe eile v an Pharlaimint, T-272/21, ECLI:EU:T:2023:373.] 

–	ag féachaint do Riail 5(2), do Riail 6(1) agus do Riail 9 dá Rialacha Nós Imeachta,
–	ag féachaint don tuarascáil ón gCoiste um Ghnóthaí Dlíthiúla (A10-0184/2025),
A.	de bhrí, an 29 Lúnasa 2024, gur thíolaic Cúirt Dúiche Bhúdaipeist II agus III iarraidh ar tharscaoileadh dhíolúine pharlaiminteach Klára Dobrev, Feisire de Pharlaimint na hEorpa a toghadh san Ungáir, i gcomhthéacs na n-imeachtaí coiriúla mar gheall ar chlúmhilleadh a thionscain páirtí ionchúisimh príobháidigh ina coinne;
B.	de bhrí, de réir na tairisceana príobháidí, an 22 Feabhra 2024, gur phostáil Klára Dobrev grianghraf ar na meáin shóisialta inar taispeánadh inscríbhinn do Phríomh-Aire na hUngáire agus don pháirtí ionchúisimh príobháideach inar dearbhaíodh go raibh an páirtí ionchúisimh príobháidigh ‘ciontach freisin i scannal péidifileach’ a bhí ar siúl san Ungáir an tráth sin;
C.	de bhrí, tríd an ngrianghraf a phostáil, go líomhnaítear go ndearna Klára Dobrev cion an chlúmhillte go poiblí de bhun Airteagal 226(1) agus Airteagal 226(2)(b) d’Acht C 2012 maidir le Cód Coiriúil na hUngáire; de bhrí, de bhun Airteagal 231(2) de Chód Coiriúil na hUngáire, nach bhféadfar an cion sin a phionósú ach amháin i gcomhthéacs tairiscint phríobháideach;
D.	de bhrí gur toghadh Klára Dobrev chun na Parlaiminte i dtoghcháin Eorpacha 2019 agus go raibh sí ina Feisire de Pharlaimint na hEorpa tráth an chiona líomhnaithe;
E.	de bhrí gurb é is cuspóir do dhíolúine dá bhforáiltear i bPrótacal Uimh. 7 ar phribhléidí agus díolúintí an Aontais Eorpaigh ná Parlaimint na hEorpa agus a Feisirí a chosaint ar imeachtaí dlíthiúla a bhaineann le gníomhaíochtaí a dhéantar agus dualgais pharlaiminteacha á gcomhlíonadh agus ar gníomhaíochtaí iad nach féidir a scaradh ó na dualgais sin;
F.	de bhrí, de bhun Riail 5(2) dá Rialacha Nós Imeachta, agus a cumhachtaí maidir le pribhléidí agus díolúintí á bhfeidhmiú aici, go ngníomhaíonn an Pharlaimint chun a hiomláine mar thionól reachtach daonlathach a chaomhnú agus chun neamhspleáchas a Feisirí a áirithiú le linn dóibh a ndualgais a chomhlíonadh;
G.	de bhrí go bhforáiltear in Airteagal 8 de Phrótacal Uimh. 7 ar Phribhléidí agus Díolúintí an Aontais Eorpaigh nach bhfuil Feisirí Pharlaimint na hEorpa inchurtha faoi aon saghas fiosrúcháin, coinneála ná imeachtaí dlíthiúla i leith tuairimí a thug siad nó vótaí a chaith siad ag comhlíonadh a ndualgas dóibh;
H.	de bhrí nach ionann an cion líomhnaithe, agus nach bhfuil baint ag an iarraidh dá éis sin ar dhíolúine Klára Dobrev a tharscaoileadh, le tuairim a thug Klára Dobrev ná le vóta a chaith sí agus a dualgais á gcomhlíonadh aici de réir bhrí Airteagal 8 de Phrótacal Uimh. 7 ar Phribhléidí agus Díolúintí an Aontais Eorpaigh;
I.	de bhrí go sonraítear i bhfomhír 1(a) d’Airteagal 9 de Phrótacal Uimh. 7 ar Phribhléidí agus Díolúintí an Aontais Eorpaigh go dteachtann Feisirí Pharlaimint na hEorpa, i gcríoch a Stáit féin, na díolúintí a thugtar d’fheisirí pharlaimint na tíre sin;
J.	de bhrí go bhforáiltear le hAirteagal 4(2) de Dhlí Bunúsach na hUngáire go dteachtann comhaltaí de Pharlaimint na hUngáire díolúine pharlaiminteach; de bhrí, de bhun Roinn 74(1) d’Acht Uimh. XXXVI 2012 maidir leis an Tionól Náisiúnta, nach bhféadfar imeachtaí coiriúla nó, i gcás nach dtarscaoiltear díolúine go deonach i leith an ábhair atá i gceist, imeachtaí sáraithe a thionscnamh nó a shaothrú agus nach bhféadfar bearta comhéigneacha faoin nós imeachta coiriúla a chur i bhfeidhm i gcoinne Feisire ach amháin le toiliú roimh ré ón Tionól Náisiúnta;
K.	de réir go leanann sé ó chásdlí Chúirt Bhreithiúnais an Aontais Eorpaigh go bhfuil rogha leathan ag an bParlaimint ‘nuair a chinntear iarraidh ar tharscaoileadh díolúine a dheonú nó diúltú di (...), de bharr cineál polaitúil cinnidh den sórt sin’[footnoteRef:2];  [2:  	Breithiúnas ón gCúirt Ghinearálta an 17 Eanáir 2013, Gollnisch v an Pharlaimint, T-346/11 agus T-347/11, ECLI:EU:T:2013:23, mír 59 agus an cásdlí a luaitear.] 

L.	de bhrí go meastar gur freasúra glórach agus cáinteoir ar Rialtas na hUngáire í Klára Dobrev; de bhrí gur deirfiúr iar-Uachtarán na hUngáire í an páirtí ionchúisimh príobháideach chomh maith, atá ina comhalta den pháirtí polaitiúil atá i gceannas; de bhrí gur féidir a thuiscint, dá bhrí sin, go bhfuil an páirtí ionchúisimh príobháideach nasctha leis na ciorcail is dlúithe d’údaráis pholaitiúla rialaithe na hUngáire; 
M.	de bhrí go ndealraíonn sé gur féidir éilimh chlúmhillte faoi dhlí na hUngáire a shaothrú ar bhonn an dlí choiriúil agus ar bhonn an dlí shibhialta araon, agus difríochtaí suaithinseacha sna hiarmhairtí dlíthiúla comhfhreagracha féideartha, lena n-áirítear an phríosúnacht; de bhrí, sa chás seo, go gcuireann an rogha chun caingean choiriúil a thionscnamh amhras ar an gcuspóir díobháil iarbhír do chlú a cheartú agus, mar sin, go bhféadfaí go sáródh aidhm na caingne an cuspóir dlisteanach sin agus is é atá ann dochar a dhéanamh do chlú Klára Dobrev mar Fheisire de Pharlaimint na hEorpa;
N.	de bhrí, tráth na bhfíoras as a n-eascraíonn an iarraidh ar tharscaoileadh a díolúine parlaimintí, go raibh Klára Dobrev ina comhalta de Choiste Pharlaimint na hEorpa um Shaoirsí Sibhialta, um Cheartas agus um Ghnóthaí Baile a dhéileálann go rialta le nithe an dlí choiriúil, lena n-áirítear cosaint leanaí agus cionta gaolmhara amhail péidophilia, agus de bhrí go raibh seasamh polaitiúil á ghlacadh ag Klára Dobrev ina gníomhaíocht mar Fheisire de Pharlaimint na hEorpa agus gur labhair sí amach go rialta i gcoinne údaráis pholaitiúla a tíre;
O.	de bhrí go ndealraíonn sé, dá bhrí sin, gur cás é sin inar féidir glacadh leis gurb ann do chás fumus persecutionis, i.e. ‘fianaise nithiúil’[footnoteRef:3] ina léirítear gur tionscnaíodh na himeachtaí dlíthiúla le hintinn an bonn a bhaint ó ghníomhaíocht pholaitiúil Klára Dobrev trí tharscaoileadh díolúine a iarraidh; [3:  	Breithiúnas na Cúirte Breithiúnais an 17 Meán Fómhair 2020, Troszczynski v an Pharlaimint, C-12/19, ECLI:EU:C:2020:725, mír 26.] 

P.	de bhrí nach féidir le Parlaimint na hEorpa ról cúirte a ghlacadh, agus de bhrí nach féidir, i nós imeachta um dhíolúine a tharscaoileadh, Feisire a mheas mar chosantóir[footnoteRef:4]; [4:  	Breithiúnas ón gCúirt Ghinearálta an 30 Aibreán 2019, Briois v an Pharlaimint, T-214/18, ECLI:EU:T:2019:266;] 

1.	á chinneadh gan díolúine Klára Dobrev a tharscaoileadh;
2.	á threorú dá hUachtarán an cinneadh seo agus tuarascáil a coiste fhreagraigh a chur ar aghaidh láithreach chuig údarás inniúil na hUngáire agus chuig Klára Dobrev.

